Stephanie Lose (V), 2025-05-23:
Tak for det.
Jeg vil starte med at sige, at jeg kan tilslutte mig statsministerens budskaber.
Der er brug for et stærkere Europa i en usikker verden, og med de udfordringer, Danmark og Europa står over for, er samarbejdet i EU vigtigere end nogen sinde før.
Men euroforbeholdet står ikke i vejen for et stærkere Europa, og vi har i regeringen ikke planer om at ændre på de danske EU-forbehold.
Danmark har givet den fastkurspolitik, vi fører, grundlæggende de samme rammebetingelser for den økonomiske politik som eurolandene.
De pengepolitiske renter i Danmark fastsættes som bekendt af Nationalbanken, og det gør de for at sikre kronens faste kurs over for euroen.
Og de følger derfor generelt de pengepolitiske renter i euroområdet, som fastsættes af ECB.
Ved at bruge euroen som anker opnår Danmark den samme inflationsudvikling som i euroområdet, hvor målsætningen er en lav og stabil inflation på 2 pct.
Danmark deltager desuden generelt i det økonomiske samarbejde i EU.
Det gælder bl.a. det indre marked, det gælder den finansielle regulering af bankerne, og det gælder de fælles finanspolitiske regler i EU.
Dansk økonomi står generelt stærkt, også sammenlignet med andre lande.
Vores virksomheder er konkurrencedygtige, beskæftigelsen er høj, levestandarden for danske lønmodtagere er blandt de højeste i verden, og vores offentlige finanser er meget solide.
Den stærke danske økonomi kan helt overvejende tilskrives årtiers ansvarlig økonomisk politik med vigtige strukturreformer, gode rammebetingelser for virksomheder og sunde offentlige finanser.
Den sunde økonomiske politik har større betydning for den gunstige økonomiske udvikling i Danmark end valget mellem på den ene side fastkurspolitik uden for euroen og på den anden side eurodeltagelse.
Man kan ikke lave en præcis opgørelse af konsekvenserne ved Danmarks beslutning om at stå uden for eurosamarbejdet, som jeg også har svaret Finansudvalget på for nylig.
Når det er sagt, er der jo nogle konkrete implikationer.
For det første er der nogle ting i forhold til den økonomiske politik, som vi ikke har indflydelse på.
For det andet kan vi komme i en situation, hvor vi har brug for selvstændige renteændringer.
For det tredje er der nogle begrænsede transaktionsomkostninger.
Med hensyn til indflydelsen på den økonomiske politik i EU deltager vi ikke i det, der hedder eurogruppen, fordi vi ikke er en del af euroområdet.
Det er der, hvor eurolandene mødes og drøfter spørgsmål af fælles interesse for eurolandene og den økonomiske politik i Europa.
Men vi har stadig væk indflydelse på EU's økonomiske politik, når jeg f.eks. deltager i rådsmøderne for økonomi- og finansministre i ECOFIN, ligesom vi deltager i euromøderne i udvidet format, hvor alle EU-landene deltager.
Det er også en konsekvens af euroforbeholdet, at vi ikke har indflydelse på den pengepolitik, der bliver ført i euroområdet, selv om vi følger den på grund af fastkurspolitikken.
Det vil sige, at vores nationalbankdirektør ikke har plads i styrelsesrådet i ECB og ikke er med til at drøfte og beslutte de ting, der sker dér i forhold til pengepolitikken.
Det er samtidig en konsekvens af euroforbeholdet, at vi jo kan have brug for selvstændige renteændringer.
Det kan være for at forsvare fastkurspolitikken, at Nationalbanken i perioder, hvis der f.eks. måtte være økonomisk eller finansiel uro, kan være nødsaget til at ændre den pengepolitiske rente, uafhængigt af hvad ECB gør.
Det kunne f.eks. være, at man kunne være nødt til at hæve renten for at fastholde kursen, hvis der under en krise skulle ske en svækkelse af kronen.
Der er det klart, at en rentestigning potentielt kunne forværre krisen, men kan være nødvendig for at forsvare kronen.
Det var et scenarie, som vi så under finanskrisen i 2008, hvor Nationalbanken satte renten op og ECB satte renten ned.
Men det er vigtigt at sige, at det modsatte også kan gøre sig gældende.
Det vil sige, at den danske krone kan blive en sikker havn i usikre tider, og at det kan føre til en stærkere krone og lavere renter i Danmark.
I normale økonomiske tider, hvor der er en nogenlunde ensartet udvikling her hos os og i euroområdet, vil man typisk se,
Jeg tror, at man må sige, at det er en helt klar vurdering, at fastkurspolitikken har været til kæmpestor gavn for Danmark.
Det er vigtigt at understrege, at den opbakning, der skal være til fastkurspolitikken fra regeringens side, er fuldstændig ufravigelig.
Det er jo en politik, der blev indført i 1982, og alle regeringer siden dengang har stået fast på den.
Det er helt afgørende for fastkurspolitikken, at den er troværdig.